ત્યાગની વાત હકીકતમાં તો બીજાઓને સુખ વહેંચવાની જ છે. સપોઝ, હું બસમાં પ્રવાસ કરી રહ્યો છું. મને બેસવાની સરસ જગ્યા મળી ગઈ છે, પરંતુ મારા એક અપંગ સહપ્રવાસીને જગ્યા નથી મળી. તેને બસની ભીડમાં હડસેલાં ખાતી જોઈને મને કરુણા જાગે છે અને હું તેને વિનમ્રભાવે મારી સીટ પર બેસાડવા ઇચ્છું છું. એ વખતે મારે મારી સીટનો ત્યાગ કરવો જ પડે અને તો જ હું તેને બેસવાની સગવડ આપી શકું. આવો, બીજાને સુખ આપવા માટે કરેલો ત્યાગ જ સાચો ત્યાગ છે. ત્યાગ-વૈરાગ્યનો અર્થ માત્ર છોડી દેવું કે ફૂંકી દેવું એવો નથી. સાચો ત્યાગ એટલે સંપૂર્ણ સ્વેચ્છાઓ અને સંપૂર્ણ સમજપૂર્વક આપણી પાસે રહેલી ચીજનું એવા નિષ્કામભાવે વિસર્જન કરવું, કે જેથી એ ચીજનો જરૂરિયાતવાળી વ્યક્તિ સુધી વધુમાં વધુ લાભ પહોંચે. સ્થૂળ ત્યાગ કરવાથી તો પાછા ત્યાગનો અહંકાર પ્રગટી શકે છે. વિસર્જન તો માત્ર અને માત્ર આનંદ જ પ્રગટાવે છે. સર્જન કરવું એ કલા છે, વિસર્જન કરવું એ સિદ્ધિ છે. સાધર્મિક-વાત્સલ્ય એ સમજણપૂર્વકનું વિસર્જન છે.